Sotomayor: - Jeg måtte betale Castro-regimet bonuspenger
– 50 prosent til Fidel og hans regime. 50 prosent til meg, sier Javier Sotomayor. Så ler han godt. Høydeikonet har landet i Norge. Og sitter på Flytoget med Bislett-general og tidligere konkurrent Steinar Hoen ved siden av seg. På spørsmål om han tror hans egen verdensrekord ryker – svarer han avventende – og litt tvilende til dét. – Det er mange gode høydehoppere i verden nå. Men jeg vet ikke helt hva jeg skal si. Jo da, det hadde vært morsomt om de klarte det, sier Sotomayor, og ler høyt.Det later ikke til at han er bitter på sin tidligere statsleder Fidel Castro – og verdens mest kjente nålevende kommunist – for høy skattetakst. Regimet på øystaten i Karibien slapp sine idrettsstjerner ut i verden for å hente gangbar valuta hjem. Sotomayor var populær i så måte. Han tok rekorden fra Patrik Sjöberg (242 cm) med 243 cm i 1988. Senere økte han til 244, og 245. De gode minnene er sterke. – Jeg tenker på rekordhoppene nesten hver eneste dag, sier Sotomayor. Karrieren hans var strålende. Han vant OL-gull og VM-gull. Verdensrekorden later ikke til å være veldig truet. Og Sotomayor var en av friidretts superstjerner. Men historien hans har mørke flekker: To dopingdommer.I 1999 ble han tatt for bruk av kokain. Det internasjonale friidrettsforbundet (IAAF) utestengte han i to år, men reduserte straffen til ett år. I 2001 avla han en positiv dopingprøve under treningsleir på Tenerife. Prøvene inneholdt det prestasjonsfremmende stoffet nandrolon. Det var drepen for karrieren. Som var på hell. Og han kom aldri tilbake på friidrettsbanen. – Det var helt grusomt for meg. Jeg var ren. Og det var jeg hvert eneste år jeg konkurrerte. Jeg skjønte ingenting da prøven viste seg å være positiv, sier Sotomayor. 22 år etter at han hoppet 245 centimeter i spanske Salamanca har Steinar Hoen satt en «wanted» høyden 246 cm. Den som går over blir belønnet med nærmere én million kroner.Født: 13. oktober 1967 Meritter: OL-gull (1992), OL-sølv (2000). VM-gull (1993) og (1997). Fire VM-gull i innendørsmesterskap. Mutaz Essa Barshim fra Qatar og Bohdan Bondarenko fra Ukraina er de med største kapasitet. Sotomayor har spesielt merket seg Barshim. Han «flyr» i luften påpeker Hoen. «Soto» nikker og er enig. – Om det skulle skje, så er det nesten for godt til å være sant. Men det vil være veldig spesielt. Det er 50 års jubileum for Bislett-stevnet, det kan bli verdensrekord nummer 70 på Bislett, og Sotomayor vil sitte der og se på, sier Steinar Hoen. Sotomayor understreker at han føler seg pigg. Turen fra Havana, via Amsterdam, til Oslo har gått greit. Det er Hoen som minner ham på at banerekorden (237 cm) fortsatt er i hans eie. Og at han én gang har tapt for nordmannen - med EM-gull i 1994 - under et stevne i Berlin.Når VG bringer forholdet mellom USA og Cuba på banen svarer han engasjert. I 53 år har det vært isfront. Men nå har president Barack Obama og president Raul Castro blitt enige om å normalisere forholdet mellom landene, og åpne ambassader. – I forrige uke var New York Cosmos med Pelé i spissen på Cuba. Vi har hatt NBA på besøk, og på idrettslige plan virker det veldig lovende. Cubanske lag innen basket og baseball skal spille kamper i USA. Vi bygger vennskap føler jeg, steg for steg, og livet for cubanere flest vil gradvis bli bedre hvis vi kan få til et godt samarbeid med USA, sier Sotomayor. Han sitter i toppledelsen i det cubanske friidrettsforbundet hvor den gamle løperkongen Alberto Juantorenan (to gull i Montreal-OL) er president.
900.000 kroner venter den som setter ny verdensrekord i høyde på Bislett fredag. Javier Sotomayor (47) avslører at han betalte Cubas Castro-kommunister halvparten av bonuspengene da han svingte seg over 245 cm.